དོལ་པོ་ནི་བལ་ཡུལ་མངའ་ཁོངས་ཧི་མ་ལ་ཡའི་ས་ཁུལ་ཞིག་གི་མིང་ཡིན།ས་ཁུལ་དེ་ནི་བལ་ཡུལ་གྱི་ནུབ་བྱང་ཕྱོགས་དང་སྟོད་མངའ་རིས་ནག་ཆུའི་ཉེ་འཁྲིས་སུ་ཡོད།འཛམ་བུ་གླིང་གི་ནང་ས་ཆ་ཆེས་མཐོ་ཤོས་གྲས་ཤིག་ཀྱང་ཡིན།དོལ་པོ་ལ་ཡུལ་སྡེ་གྲངས་སོ་གཉིས་དང་མི་འབོར་བདུན་ཁྲི་མ་ཟིན་ཙམ་ཞིག་ཡོད།དེང་སྐབས་རྒྱ་གར་དང་བལ་ཡུལ་ནང་ཤུགས་ལྡན་གྱི་དགོན་སྡེ་ཁག་ཀྱང་མི་ཉུང་ཙམ་ཡོད་པ་དེ་དག་གི་ནང་དུ་དོལ་པོ་པ་གྲྭ་བཙུན་སུ་ཡང་མེད།འདས་པའི་ལོ་རྒྱུས་ནང་སྨན་པ་འཁྱོལ་མ་རུ་རྩེ་དང་།ཀུན་མཁྱེན་དོལ་པོ་པ་ཤེས་རབ་རྒྱལ་མཚན་༼འབྲི་སྲོལ་གཞན་ལ་དོལ་བུ་བ་ཤེས་རབ་རྒྱལ་མཚན་ཡིན།༽ཞེས་མཚན་སྙན་ཡོངས་སུ་གྲགས་པའི་སྐྱེས་བུ་དེ་དག་གི་འཁྲུངས་ཡུལ་ཡང་དོལ་པོ་ཡིན།ད་དུང་སྤོབས་པ་བྱེད་འོས་པ་ལ་ས་ཁུལ་དེར་མི་དམངས་བྱིངས་ནས་ཆོས་ལུགས་ཀྱི་འཐེན་འཁྱེར་སོགས་དམིགས་བསལ་གང་ཡང་མ་བྱས་པར་མི་རིགས་གཅིག་པའི་མཛའ་བརྩེའི་ངོས་ནས་བལྟས་ཏེ་ཚོགས་ཁང་གཅིག་གི་གཡས་ཕྱོགས་སུ་བོན་དང་གཡོན་ཕྱོགས་སུ་ཆོས་པའི་ལྷ་སྐུ་རྟེན་གསུམ་བཞེངས་ནས་ཆོ་ག་མཉམ་འདོན་དང་ཞབས་རིམ་མཉམ་སྒྲུབ་བྱས་པའི་ལོ་རྒྱུས་ཀྱང་དུས་ད་ལྟ་བར་གྲགས་ཡོད་ལ་ས་ཁུལ་རེ་འགར་དེ་ལྟའི་ལམ་སྲོལ་བཟང་པོའི་རྒྱུན་ད་ལྟའང་སྐྱོང་བཞིན་པ་རེད།མདོར་ན་དོལ་པོའི་ལུང་པར་དོལ་རྒྱལ་གྱི་རྙོག་ཟིང་མེད་ལ་ད་ལྟ་བར་དུ་མི་དམངས་སྤྱི་བྱིངས་ནས་འབྲེལ་བ་ཡང་བྱས་མེད་པ་རེད།